Ehdotus: NEUVOSTON ASETUS lisätullien käyttöön ottamisesta tiettyjen Amerikan yhdysvalloista peräisin olevien tuotteiden tuonnissa

(komission esittämä)

PERUSTELUT

Tämän tapauksen tausta on vuoden 1971 DISC-järjestelmässä (Domestic International Sales Corporation), jonka GATT -paneeli julisti vuonna 1976 laittomaksi vientitueksi (paneelin päätös tehtiin vuonna 1981). Yhdysvallat korvasi DISC-järjestelmän FSC-järjestelmällä vuonna 1984. EU katsoi tuolloin, että FSC-järjestelmä ei ollut laillinen, mutta se ei jatkanut asian käsittelyä, koska Uruguayn kierroksen kauppaneuvottelut alkoivat.

Koska EU:n yritykset esittivät lisää valituksia ja koska Yhdysvallat myönsi yhä enemmän FSC-tukia, EU jatkoi kahdenvälistä yhteydenpitoa Yhdysvaltojen kanssa vuonna 1997. Koska asiassa ei tapahtunut edistystä, EU pyysi WTO-paneelia antamaan ratkaisun kiistaan. Paneeli totesi lokakuussa 1999 antamassaan kertomuksessa, että FSC-järjestelmä oli laiton vientituki sekä tukisopimuksen (maataloustuotteiden osalta) että maataloussopimuksen nojalla. Yhdysvallat valitti paneelin päätöksestä, mutta valituselin vahvisti paneelin päätelmät FSC-järjestelmän laittomuudesta. Yhdysvalloille annettiin mahdollisuus lopettaa FSC-järjestelmä 1. päivään lokakuuta 2000 mennessä (määräaikaa jatkettiin 1. päivään marraskuuta 2000).

Marraskuun 15. päivänä 2000 presidentti Clinton allekirjoitti ETI-lain (FSC Repeal and Extraterritorial Income Exclusion Act of 2000). Se ei kuitenkaan muuttanut vientitukijärjestelmän sisältöä, joten EU aloitti 17. marraskuuta 2000 sääntöjenmukaisuutta koskevan paneelimenettelyn ja esitti pyynnön 4 043 miljoonan Yhdysvaltain dollarin suuruisista vastatoimenpiteistä. Kun sääntöjenmukaisuutta käsittelevä paneeli perustettiin joulukuussa 2000, sovittiin, että sääntöjenmukaisuutta koskevan paneelimenettelyn aikana vastatoimenpiteiden suuruutta koskeva välimiesmenettely keskeytettäisiin ja se aloitettaisiin automaattisesti uudelleen sitten, kun WTO on hyväksynyt valituselimen tekemät päätelmät.

Elokuun 20. päivänä 2001 ETI-lakia tutkiva WTO:n sääntöjenmukaisuutta käsittelevä paneeli antoi kertomuksen, jossa EU:lle annettiin täysi tuki. Paneeli totesi erityisesti, että ETI-laki oli WTO:n sääntöjen nojalla kielletty vientituki ja eikä se saanut aikaan FSC-tuen poistumista. Yhdysvallat valitti, mutta tammikuussa 2002 WTO:n valituselin vahvisti jälleen kerran paneelin päätelmät.

Näin ollen paneelin ja valituselimen kertomukset hyväksyttiin 28. tammikuuta 2002 ja välimiesmenettely aloitettiin uudelleen. Välimiesten kertomus oli määrä antaa 29. maaliskuuta 2002 (60 päivää kertomusten antamisen jälkeen), mutta sen antamista lykättiin välimiesten aloitteesta elokuun 2002 lopulle. WTO:n välimiehet antoivat 30. elokuuta 2002 EU:lle luvan ottaa käyttöön 4 043 miljoonan Yhdysvaltain dollarin suuruiset pakotteet korottamalla tiettyjen valittujen tuotteiden tulleja 100 prosenttiin.

Syyskuun 13. päivänä komissio julkaisi Virallisessa lehdessä ilmoituksen, jossa oli luettelo tuotteista, joihin ehdotettiin vastatoimenpiteiden soveltamista. WTO:n käytännön mukaisesti luettelossa oli enemmän tuotteita kuin mitä välimiehet olivat esittäneet, jotta tuotteita voitiin poistaa luettelosta asianomaisten osapuolten kuulemisten jälkeen. 60 päivää kestäneen julkisen kuulemisen tavoitteena oli minimoida mahdollisista pakotteista EU:n eduille aiheutuvat kielteiset vaikutukset. Tältä osin komissio oli sisällyttänyt luetteloon tuotteita, joita tuodaan Yhdysvalloista vähän (alle 20 prosenttia tuonnista) eli tuotteita, joiden osalta EY ei ole merkittävästi riippuvainen Yhdysvalloista tulevasta tuonnista. Julkisen kuulemismenettelyn jälkeen komissio kuuli jäsenvaltioita ja päästiin sopimukseen lopullisesta tuoteluettelosta. Luettelo vastasi arvoltaan hyväksyttyjen vastatoimenpiteiden tasoa ja se annettiin tiedoksi WTO:lle. Riitojenratkaisuelimen erityiskokouksessa 7. toukokuuta 2003 EY:lle annettiin lupa ottaa käyttöön vastatoimenpiteitä.

WTO:lle tiedoksi annetussa luettelossa oli neljä tuotetta, jotka oli siirretty teräsalaa koskevien vastatoimenpiteiden luettelosta (neuvoston asetus (EY) N:o 1031/2002, EYVL 157, 15.6.2002). Tätä asetusta ei sovelleta kyseisiin tuotteisiin, jotta vältettäisiin vastatoimenpiteiden käyttöönotto samojen tuotteiden osalta kahdesti.

Arvon perusteella kannettavien enintään 100 prosentin lisätullien vaiheittainen käyttöön ottaminen kaikkien niiden Yhdysvalloista peräisin olevien tuotteiden tuonnin osalta, jotka sisältyvät WTO:n antamaan lupaan, on asianmukainen vastatoimenpide sille, että Yhdysvallat ei ole noudattanut riitojenratkaisuelimen suosituksia. Vastatoimenpiteiden asteittainen käyttöönotto sekä ajallisesti että määrällisesti on kuitenkin suotavaa. Sen vuoksi kaikkiin luettelossa oleviin tuotteisiin (lukuun ottamatta neljää tuotetta, jotka ovat teräsalaa koskevassa luettelossa, ks. edellä) sovelletaan aluksi alhaista tullia (5 prosenttia), jota nostetaan kuukausittain 17 prosenttiin. Tämän jälkeen komissio esittää tilanteessa tapahtuneen kehityksen huomioon ottaen neuvostolle ehdotuksen jatkotoimista.

Valittujen tuotteiden osalta yhteisön Yhdysvalloille myöntämän tullien sitomisen soveltaminen keskeytetään 1. päivästä maaliskuuta 2004 ja keskeytyksestä ilmoitetaan WTO:lle kyseiseen määräaikaan mennessä. Kyseinen määräaika antaisi Yhdysvalloille mahdollisuuden noudattaa WTO:n sääntöjä ennen kuin vastatoimenpiteet otetaan tosiasiallisesti käyttöön. Tullien sitomisen soveltamisen keskeyttäminen on väliaikaista ja sitä jatketaan ainoastaan siihen saakka, kun WTO:n sääntöjen vastainen toimenpide on poistettu. Komissio tekee ehdotuksen asetuksen kumoamisesta jo ennen kuin vastatoimenpiteitä ryhdytään soveltamaan 1. päivänä maaliskuuta 2004 siltä varalta, että Yhdysvallat on ryhtynyt noudattamaan WTO:n sääntöjä ja suosituksia täysimääräisesti ennen kyseistä päivämäärää.

2003/0264 (ACC)

Ehdotus: NEUVOSTON ASETUS lisätullien käyttöön ottamisesta tiettyjen Amerikan yhdysvalloista peräisin olevien tuotteiden tuonnissa

EUROOPAN UNIONIN NEUVOSTO, joka

ottaa huomioon Euroopan yhteisön perustamissopimuksen ja erityisesti sen 133 artiklan,

ottaa huomioon komission ehdotuksen [1],

[1] EUVL C [...], [...], s. [...].

sekä katsoo seuraavaa:

(1) WTO:n riitojenratkaisuelin hyväksyi 20 päivänä maaliskuuta 2000 Euroopan yhteisöjen pyynnöstä paneelin ja valituselimen kertomukset, joissa vahvistettiin, että Amerikan yhdysvaltojen harjoittama Foreign Sales Corporations -yhtiöiden (FSC) verotuskohtelu muodosti kielletyn vientituen WTO-sopimuksen nojalla.

(2) Amerikan yhdysvallat hyväksyi 15 päivänä marraskuuta 2000 lain nimeltä FSC Repeal and Extraterritorial Income Exclusion Act of 2000. Riitojenratkaisuelin hyväksyi 29 päivänä tammikuuta 2002 paneelin ja valituselimen kertomukset, joissa vahvistettiin, että myös mainittu laki muodosti kielletyn vientituen WTO-sopimuksen nojalla eikä se saanut aikaan FSC-tuen poistumista. Sen vuoksi riitojenratkaisuelin antoi 7 päivänä toukokuuta 2003 Euroopan yhteisöille luvan ottaa käyttöön 4 043 miljoonan Yhdysvaltain dollarin suuruiset vastatoimenpiteet tiettyjen Amerikan yhdysvalloista peräisin olevien tuotteiden tuonnissa arvon perusteella kannettavien 100 prosentin lisätullien muodossa.

(3) Katsotaan, että arvon perusteella kannettavien enintään 17 prosentin lisätullien vaiheittainen käyttöön ottaminen Yhdysvalloista peräisin olevien valittujen tuotteiden tuonnissa on aluksi asianmukainen vastatoimenpide sille, että Amerikan yhdysvallat ei ole noudattanut riitojenratkaisuelimen suosituksia. Kun edellä mainittu lisätullien taso on saavutettu, komissio esittää tilanteessa tapahtuneen kehityksen huomioon ottaen neuvostolle ehdotuksen jatkotoimista.

(4) Yhteisön tariffimyönnytysten soveltaminen olisi keskeytettävä valittujen tuotteiden osalta 1 päivästä maaliskuuta 2004. Tullien sitomisen soveltamisen keskeyttäminen on väliaikaista ja sitä jatketaan ainoastaan siihen saakka, kun WTO:n sääntöjen vastainen toimenpide on poistettu. Tämän asetuksen soveltamisalaan kuuluvien tuotteiden alkuperä määritetään asetuksen (ETY) N:o 2913/92 [2] säännösten mukaisesti.

[2] Yhteisön tullikoodeksista annettu neuvoston asetus (ETY) N:o 2913/92 (EYVL L 302, 19.10.1992, s. 1), sellaisena kuin se on viimeksi muutettuna asetuksella (EY) N:o 2700/2000 (EYVL L 311, 12.12.2000, s. 17).

(5) Tuotteisiin, joille on myönnetty tuontilisenssi tullittomana tai alennetuin tullein ennen tämän asetuksen voimaantuloa, ei pitäisi soveltaa kyseisiä lisätulleja.

(6) Tuotteisiin, joiden osalta voidaan esittää näyttö, että ne on viety Amerikan yhdysvalloista yhteisöön ennen lisätullien voimaantuloa, ei pitäisi soveltaa kyseisiä lisätulleja.

(7) Tuotteet, joihin sovelletaan myönnytysten soveltamisen keskeyttämistä, olisi asetettava tullivalvonnassa tapahtuvan valmistuksen menettelyyn ainoastaan tullikoodeksikomitean tarkastelun perusteella [3],

[3] Tietyistä yhteisön tullikoodeksista annetun neuvoston asetuksen (ETY) N:o 2913/92 soveltamista koskevista säännöksistä 2 päivänä heinäkuuta 1993 annettu komission asetus (ETY) N:o 2454/93 (EYVL L 253, 11.10.1993, s. 1), sellaisena kuin se on viimeksi muutettuna asetuksella (EY) N:o 1335/2003 (EYVL L 187, 26.7.2003, s. 16).

ON ANTANUT TÄMÄN ASETUKSEN:

1 artikla

Yhteisön tariffimyönnytysten soveltaminen keskeytetään 1 päivästä maaliskuuta 2004 lähtien tämän asetuksen liitteessä lueteltujen Amerikan yhdysvalloista peräisin olevien tuotteiden osalta.

2 artikla

1. Liitteessä lueteltuihin Amerikan yhdysvalloista peräisin oleviin tuotteisiin sovelletaan neuvoston asetuksen (ETY) N:o 2913/92 mukaisen tullin lisäksi arvotullia seuraavasti:

5 % 1 päivästä maaliskuuta 2004 31 päivään maaliskuuta 2004

6 % 1 päivästä huhtikuuta 2004 30 päivään huhtikuuta 2004

7 % 1 päivästä toukokuuta 2004 31 päivään toukokuuta 2004

8 % 1 päivästä kesäkuuta 2004 30 päivään kesäkuuta 2004

9 % 1 päivästä heinäkuuta 2004 31 päivään heinäkuuta 2004

10 % 1 päivästä elokuuta 2004 31 päivään elokuuta 2004

11 % 1 päivästä syyskuuta 2004 30 päivään syyskuuta 2004

12 % 1 päivästä lokakuuta 2004 31 päivään lokakuuta 2004

13 % 1 päivästä marraskuuta 2004 30 päivään marraskuuta 2004

14 % 1 päivästä joulukuuta 2004 31 päivään joulukuuta 2004

15 % 1 päivästä tammikuuta 2005 31 päivään tammikuuta 2005

16 % 1 päivästä helmikuuta 2005 28 päivään helmikuuta 2005

17 % 1 päivästä maaliskuuta 2005

2. Maaliskuun 1 päivän 2005 jälkeen komissio esittää tilanteessa tapahtuneen kehityksen huomioon ottaen neuvostolle ehdotuksen asetuksen uudelleen tarkastelusta.

3. Tämän asetuksen soveltamisalaan kuuluvien tuotteiden alkuperä määritetään neuvoston asetuksen (ETY) N:o 2913/92 säännösten mukaisesti.

3 artikla

Neuvosto päättää tämän asetuksen kumoamisesta sen jälkeen, kun Amerikan yhdysvallat on täysimääräisesti toteuttanut WTO:n riitojenratkaisuelimen suositukset.

4 artikla

1. Liitteessä lueteltuihin tuotteisiin, joille on myönnetty tuontilisenssi tullittomana tai alennetuin tullein ennen tämän asetuksen voimaantuloa, ei sovelleta lisätullia.

2. Liitteessä lueteltuihin tuotteisiin, joiden osalta voidaan esittää näyttö, että ne ovat jo olleet matkalla yhteisöön tämän asetuksen voimaantulopäivänä, ja joiden määräpaikkaa ei voida muuttaa, ei sovelleta lisätullia.

3. Liitteessä luetellut tuotteet voidaan asettaa tullivalvonnassa tapahtuvan valmistuksen menettelyyn komission asetuksen (ETY) N:o 2454/93 551 artiklan 1 kohdan ensimmäisen alakohdan mukaisesti ainoastaan, jos tullikoodeksikomitea on tarkastellut taloudellisten edellytysten täyttymistä, jollei tuotteita ja toimintoja mainita kyseisen asetuksen liitteen 76 A osassa.

5 artikla

Tämä asetus tulee voimaan päivänä, jona se julkaistaan Euroopan unionin virallisessa lehdessä.

Tämä asetus on kaikilta osiltaan velvoittava, ja sitä sovelletaan sellaisenaan kaikissa jäsenvaltioissa.

Tehty Brysselissä [...] päivänä [...]kuuta [...].

Neuvoston puolesta

Puheenjohtaja

[...]

LIITE

Tuotteet, joihin sovelletaan lisätulleja, yksilöidään niiden yhdistetyn nimikkeistön kahdeksannumeroisella koodilla. Koodien kuvaus on tariffi- ja tilastonimikkeistöstä ja yhteisestä tullitariffista annetun neuvoston asetuksen (ETY) N:o 2658/87 (sellaisena kuin se on viimeksi muutettuna komission asetuksella (EY) N:o 1832/2002, EYVL L 290, 28.10.2002, s. 1) liitteessä I. Yhdistetyn nimikkeistön kaksinumeroisten ryhmien kuvaus a

>TAULUKON PAIKKA>

nnetaan ainoastaan tiedoksi.

>TAULUKON PAIKKA>

>TAULUKON PAIKKA>

>TAULUKON PAIKKA>

>TAULUKON PAIKKA>

>TAULUKON PAIKKA>

>TAULUKON PAIKKA>

>TAULUKON PAIKKA>

>TAULUKON PAIKKA>

>TAULUKON PAIKKA>

>TAULUKON PAIKKA>

>TAULUKON PAIKKA>

>TAULUKON PAIKKA>

>TAULUKON PAIKKA>

>TAULUKON PAIKKA>

>TAULUKON PAIKKA>

>TAULUKON PAIKKA>